Maai Troe lav | Dion se gedagtes
« Geseënd aan almal
Maai Troe lav
Februarie 14, 2011 deur Dion
Daar is nou al veel rondom vandag aangaande liefde geskryf; wat dit is vir sekere mense, wat dit nie is nie, hoe om dit te kry, et al. Valentynsdag is glad nie belangrik vir my en die Irishman nie – ons glo dat ons elke dag so kan optree teenoor mekaar want elke dag saam is spesiaal.
Ek het wel so ruk gelede 'n eienaardige episode beleef wat ek graag wil gebruik om veral die mansgeslag te waarsku. Ons het seker al almal gehoor van die hele bedryf rondom russiese bruide en die siele daarmee deurmekaar. Ek is seker dat daar werlike suksesstories is en ek ontneem niks van die mense wat mekaar met die roetes gevind het vanaf die uithoeke van die aarde nie. Ek was eintlik nie verbaas om te sien hoe daar elemente in die samelewing is wat selfs van hierdie sisteem misbruik maak om desperate mense uit te buit nie.
Ek kry mos nou-die-dag 'n e-pos van 'n wildsvreemde vrou vanuit Saratov in Rusland. Sy't glo my adres raakgeloop op 'n webwerf vir penmaats. Ek het voorheen al so 'n goeie vriendin in Denemarke ontmoet wat die een jaar hier in Oos London vir ons kom kuier het, so nou weet julle dat daar niks onheilig aan die gang was nie! Ek dag toe, goed en wel, kom ek skryf maar terug en kyk wat gebeur. Ek het vanuit die staanspoor duidelik gestel dat blote vriendskap al is waaroor dit sal gaan. Foto's is uitgeruil, die hou-van's en nie-hou-van's, waar ons bly, wat ons doen en sommer net gesels. Ek het bietjie begin wonder hoekom die vrou nie somtyds my vrae beantwoord het nie – dit was asof sy 'n generiese brief gehad het waarvan sy net die begin en einde verander het om die huidige persoon te pas. Na so bietjie navorsing het ek uitgevind dat dit presies is wat hierdie tipe mense doen:
Hulle kyk uit vir mense in die buiteland op penvriend webblaaie en veral vir die manne wat in russiese bruide belangstel.
Hulle gebruik generiese briewe en die foto's wat die briewe vergesel, is genommer in die volgorde wat die e-posse jou bereik, bv. By Brief 2 sal 2ads.jpg aangeheg wees, by Brief 3 sal 3ads.jpg aangeheg wees.
Stelselmatig begin hulle meer vertrouelik raak en begin om jou te "my dear", "my special friend" om net twee troetelnaampies te noem.
Hier na so maand van korrespondeer is hulle sommer ewe skielik smoorverlief op jou.
Sodra hulle jou verseker het van hulle skynbare "liefde", dan wil hulle op 'n vliegtuig klim en jou kom besoek.
Hulle vertel vir die ouens een-of-ander soppige storie van hoe hulle net $200 per maand verdien, en vra die ouens om vir hulle visas en vlugte te betaal.
Hulle het vervalsde dokumente wat hulle op aanvraag kan aanstuur – visas, vlugkaartjies en ander reisdokumente.
Tussendeur word hulle glo geroof of die banke maak 'n fout met die oordrag van geld, en daar word vir nog meer geld gevra.
Op die dag wanneer hulle glo by die ouens moet aankom, verdwyn hulle spoorloos.
Party van die manne is gevat vir tussen $2000 en $3000! En daar is letterlik duisende van hulle. Somtyds wonder ek hoe mense so stokdom kan wees – dis glo nie net Amerikaners wat al so gevang was nie, anders sou ek verstaan het. Mens kan nie glo wat mense bereid is om aan ander te doen ter wille van geld nie. Somtyds wonder ek of dit werklik so moeilik kan wees om plaaslik die regte tipe persoon raak te loop, iemand wat bereid is dat julle bymekaar aanpas? Het julle al regtig op die net gaan kyk na hoeveel mense daar is wat hulself basies "verkoop" vir 'n bietjie opwinding? Daar is 16 – 18 jarige meisies wat enige rasse en in groepe nog beter, uitnooi om hulle te kontak vir 'n skrop. Hulle is glo seksmal, of so-iets. My magtig…
Op hierdie dag wil ek net dankbaar wees – ek het dalk nie die sogenaamde opwindende lewe van party van hierdie mense nie, maar ek hoef nie bekommerd te wees oor siektes nie, my gewete is skoon, my morele waardes is ongeskend en my hart is in een stuk. My vrou skep vir my die grootste skeppie in, sy sit iets spesiaals in my kosblik, sy stort 5min. langer want sy wil vir my mooi lyk en sy weet dat daar baie meer in my steek as wat ander raaksien. Daarom kry ek onverwags vir haar blomme en vee 'n traan weg om die blydskap en waardering in haar oë te sien, ek skuur netjieser aan daardie stukkie houtwerk vir haar verjaarsdag, ek maak myself deurmekaar in nuwe kookboeke om aan die einde van die ete te hoor: "Dankie, dit was heerlik!" en ek soen haar asof dit die eerste keer is.
Gelukkige Valentynsdag elke dag, my Irishman.
Posted in Daaglikse doen en late | 8 Kommentaar
op Februarie 14, 2011 at 4:55 nm | Antwoord Xena Phoenix
Ek het jare terug die fliek Birthday Girl van Nicole Kidman en Ben Chapman gekyk. Dit gaan oor 'n vaal outjie wat 'n Russiese bruid bestel, maar nie kry wat hy soek nie.
In elk geval, al wat ek kry is kompetisies en Lotto's wat ek wen. Ek het geen idee wat ek met al die geld gaan doen nie. 😉
op Februarie 15, 2011 at 8:19 vm | Antwoord Dion
Ek onthou die fliek. Meer van hierdie ouens wat elders vir liefde gaan soek behoort die fliek te sien. Die gras is nie altyd groener aan die ander kant nie. Ja, ai, die kompetisies! Ek het nou al so 'n lang blok-lys, maar daar daag steeds daagliks nuwes op. Ek het so paar jaar gelede een van hierdie Nigeriese skemas deurgevoer tot en met die oorbetaling van die fondse en toe plaaslike speurders by die SAPS gaan sien. Hulle was bewus van die storie, maar het nie juis belang gestel nie.
op Februarie 15, 2011 at 7:49 vm | Antwoord seegogga
Hallo Dion, net so 'n mooi Valentynsbydrae van jou! Ek het nie eers geweet party ouens soek Russies bruide nie- sjoe hulle moet erg desperaat wees! En dit in Afrika!
op Februarie 15, 2011 at 8:23 vm | Antwoord Dion
Dankie! Ja, ek het al van so paar boerseuns in die Vrystaat gelees wat vir hulle bruide bestel het, en die huwelike is glo nog aan die gang. Ek wonder wat is volgende – trou oor die internet, maar bly in jou eie land en handhaaf 'n "virtual" huwelik? Ek moet eintlik nie so sê nie; ek ken party mense wat so "virtual" huwelik het…
op Februarie 15, 2011 at 9:53 vm | Antwoord Sonlig
Ha ha – lag ek nou in my mou vir die "suckers" wat vir hierdie scams val. Hulle nie bruide nodig nie – hulle't breine nodig!
(Hulle sê nie verniet nuuskierigheid is die duiwel se oorkussing nie)
Ja, ek sê ook maar net dankie vir my gewone lewe met my gewone mannetjie wat ek op die gewone manier ontmoet het.
Jou Irishman IS nogal OK hoor!
op Februarie 15, 2011 at 3:15 nm | Antwoord Dion
Dankie! (oor die Irishman). Ja, partykeer kla mens oor die min opwinding in ons lewens, maar daar is ook 'n doel daaragter.